Bobbi Brown swymel oor Lira | SARIE
Nuutste nuus van The Voice – mede-mentors aangekondig
"My Suid-Afrikaanse span het my van Lira vertel en ek was in vervoering, nie net oor haar skoonheid nie, maar ook oor haar stem, haar agtergrond en haar sukses. Sy's die perfekte rolmodel vir my handelsmerk," het Bobbi vroeër die maand in 'n onderhoud met Lira gesê.
"Vir my was dit baie belangrik om 'n Suid-Afrikaanse vrou te sien wat haar natuurlike skoonheid die hele wêreld oor met trots dra. Dit het my gewys dit is oukei om te lyk soos ek lyk. Dit was kragtig om te besef my natuurlike hare is mooi, my velkleur is mooi, my vol lippe is mooi," het Lira tydens die onderhoud gesê.
Vir Lira is dit 'n eer om Bobbi Brown se ambassadeur te wees. "Ek is mal oor grimering. My boodskap aan vroue is dat dit iets is wat jou help om goed te voel, sonder om enigiets weg te neem."
Maar Lira se eerste skoonheidsherinneringe is nie 'n sprokiesverhaal nie. "Dit was vir lank [vir vroue van kleur] 'n kwessie om die regte onderlaag te vind. Ons vel het of te olierig gelyk, of te vaal. Ons het nie juis grimering gebruik nie, want daar was nie veel opsies om uit te kies nie. Maar jy moet sien hoe my ma deesdae grimering doen! Daar's nou soveel meer beskikbaar. Dis 'n opwindende tyd vir vroue van kleur."
Lira het aanvanklik rekeningkunde gestudeer, gekwalifiseer en begin werk, maar op 23 het sy bedank en haar sangloopbaan aangepak.
– Lira in SARIE se Mei 2012-uitgawe
Bobbi is opgewonde oor haar samewerking met Lira: "Dit is opwindend om hierdie sterk vrou, halfpad om die wêreld van my af, te hê!"